
Republika Hrvatska
 Općinski sud u Rijeci
      Prekršajni odjel
                                                                                            Posl.br. Pp-144/2026-10

U  I M E  R E P U B L I K E  H R V A T S K E

P R E S U D A

           Općinski sud u Rijeci, po sucu Vladi Pleše, na temelju prijedloga sudske savjetnice Karoline Dragojević, u prekršajnom postupku protiv okrivljene pravne osobe Adria Oil d.o.o. i Željka Mandarića kao odgovorne osobe u pravnoj osobi, oboje zastupani po branitelju Frane Dobrović, odvjetniku iz Rijeke,  zbog djela prekršaja iz članka 40. stavka 1. točke 57. i stavka 2. Zakona o ograničavanju uporabe duhanskih i srodnih proizvoda („Narodne novine“ broj 45/2017, 114/2018, 98/2025) povodom prigovora okrivljenika na  prekršajni nalog Državnog inspektorata, Područni ured Rijeka, Klasa: UP/I-540-02/25-02/2913, Urbroj: 443-02-02-02-25-6 od 27.studenog 2025., nakon glavne i javne rasprave održane 1.lipnja 2026., u prisutnosti branitelja i odsutnosti uredno pozvanih okrivljenik i  ovlaštenog tužitelja, na temelju članka 179. i članka 182. točke 1. Prekršajnog zakona, ("Narodne novine" broj  107/07, 39/13, 157/13, 110/15, 70/17, 118/18, 114/22 – dalje u tekstu PZ-a) , 5.lipnja 2026., javno je objavio  i
p r e s u d i o  j e

        okrivljena pravna osoba Adria Oil d.o.o. OIB: 03004159051, sjedište Kastav, Spinčići 38, ranije prekršajno osuđivana, ostali podaci nisu poznati,

        i 

        okrivljena odgovorna osoba Željko Mandarić, OIB: 79397353654, rođen 14.08.1980., u Rijeci, sin Tanasije, s prebivalištem u Rijeci, Kozala 79B, ranije prekršajno osuđivan, ostali podaci nisu poznati, 

                                             oslobađaju se od optužbe
        da, 

I.   4.studenog 2025., u prostorijama ugostiteljskog objekta – benzinska postaja Kukuljanovo, Industrijska zona bb, u kojem ugostiteljsku djelatnost obavlja trgovačkog društvo Adria Oil d.o.o., nisu osigurali poštivanje zabrane pušenja duhanskih proizvoda u zatvorenom javnom prostoru (zatvorenoj terasi ugostiteljskog objekta koji ima krov i zatvoreno više od polovice pripadajućih pomoćnih stijena) u kojem nije dozvoljeno pušenje, 
        pa da bi time počinili djelo prekršaja iz članka 40. stavka 1. točke 57. i stavka 2. Zakona o ograničavanju uporabe duhanskih i srodnih proizvoda

II.   Na temelju članka 140. stavka 1. i 2. PZ troškovi prekršajnog postupka padaju na teret proračunskih sredstava suda.

Obrazloženje

1. Ovlašteni tužitelj izdao je prekršajni nalog Klasa: UP/I-540-02/25-02/2913, Urbroj: 443-02-02-02-25-6 od 27.studenog 2025., kojim se okrivljenici terete za djelo prekršaja iz članka 40. stavka 1. točke 57. i stavka 2. Zakona o ograničavanju uporabe duhanskih i srodnih proizvoda, kako je to činjenično i pravno opisano u izreci odluke.

1.1. Prekršajni nalog stavljen je izvan snage te se isti dostavljen sudu u povodu pravodobnog, dopuštenog i potpunog prigovora smatra optužnim prijedlogom (članak 238. stavak 8. točka 4. PZ). 

2. Na zakazanu raspravu iako uredno pozvani okrivljenici nisu pristupili niti su izostanak opravdali. Branitelj okrivljenika izjavio je da prekršaj za koji se okrivljenici terete po propisu nije prekršaj, te je predložio donošenje oslobađajuće presude. U spis je dostavio presudu ovoga Suda Pp-1488/2025, navodeći da se radi o istoj pravnoj situaciji. 

2.1. Branitelj okrivljenika predložio je prema potrebi saslušati svjedoka Marinu Čivčić Kučan, a što je Sud odbio smatrajući isto suvišnim.

3. U daljnjem dokaznom postupku Sud je pročitao i izvršio uvid u: zapisnik s lista 12-15 spisa, fotografije, te u prekršajnu evidenciju za okrivljenike. 

4. Na temelju ovako provedenog postupka, ocjene svakog dokaza posebno i svih dokaza zajedno, Sud nalazi utvrđenim da u  ponašanju okrivljenika nisu ostvarena obilježja djela prekršaja, kako je to činjenično i pravno opisano u izreci odluke, stoga je valjalo iste osloboditi od optužbe na temelju odredbe članka 182. stavka 1. PZ-a.

5. Naime, člankom 25. stavkom 1. Zakona o ograničavanju uporabe duhanskih i srodnih proizvoda je propisano da se zabranjuje pušenje duhanskih i srodnih proizvoda, biljnih proizvoda i uporaba elektroničkih cigareta s nikotinskim punjenjem ili bez nikotinskog punjenja i vodenih lula u svim zatvorenim javnim prostorima. Stavkom 2. istog članka Zakona je propisano da se zatvorenim javnim prostorom smatra prostor koji ima krov i potpuno zatvoreno više od polovice površine pripadajućih stijena, kao i terase koje su ograđene staklenim stijenama ili nekim drugim materijalom. Također zatvorenim javnim prostorom smatra se prostor koji ima krov i u kojem je moguće zatvoriti više od polovice pripadajućih stijena kada su te stijene zatvorene. Člankom 40. stavkom 1. točkom 57. istog Zakona je propisano da će se novčanom kaznom od 9290,00 do 19.900,00 eura kazniti fizička osoba koja ne osigura poštovanje zabrane pušenja u zatvorenom javnom prostoru (članak 25. stavci 1. i 2.).

6. Nadalje, treba istaknuti da je zakonski opis prekršaja, odnosno njegova pravna kvalifikacija, podvođenje odlučnih činjenica sadržanih u činjeničnom opisu djela pod biće odgovarajućeg prekršaja, s time što sve odlučne činjenice moraju biti navedene isključivo u činjeničnom opisu prekršaja, pa u nedostatku nekog od konstitutivnih elemenata bića djela u činjeničnom opisu, djelo nije prekršaj.

7. Međutim, navedeni činjenični opis djela sadržan u optužnom aktu nepotpun je i iz njega ne proizlaze sva njegova zakonom propisana obilježja, jer se s obzirom na zakonski opis prekršaja radi o prekršaju za čiju konkretizaciju činjeničnog opisa nužno treba navesti na koji način okrivljenik nije osigurao poštivanje zabrane pušenja u zatvorenom javnom prostoru svog ugostiteljskog objekta, a to je u ovom slučaju izostalo.

8. Kako je zakonski opis, odnosno pravno kvalificiranje prekršaja podvođenje odlučnih činjenica sadržanih u činjeničnom opisu pod biće odgovarajućeg prekršaja, to sve odlučne činjenice nužno moraju biti navedene isključivo u činjeničnom opisu prekršaja, jer u protivnom, u nedostatku nekog od konstitutivnih elemenata bića prekršaja u činjeničnom opisu, opisano djelo nije prekršaj.

9. Kako su okrivljenici oslobođeni od optužbe, to na temelju članka 140. stavka 1. i 2. PZ troškovi prekršajnog postupka padaju na teret proračunskih sredstava suda

Rijeka, 5. lipnja 2026.


Sudski savjetnik:                                                                                          Sudac:
Karolina Dragojević, v.r.                                                                         Vlado Pleše, v.r.
      


Uputa o pravnom lijeku:  
	Protiv ove presude stranke imaju pravo žalbe u roku od 8 (osam) dana od dana dostave prijepisa presude. Žalba se podnosi sudu u Rijeci u 2 (dva) istovjetna primjerka, a o žalbi odlučuje nadležni Sud. 



DNA: 
1. Okrivljenoj pravnoj osobi
2. Okrivljenoj odgovornoj osobi
3. Branitelju okrivljenika
4. Tužitelju

